﻿ ABORDAREA CONCEPTUALĂ A INOVAŢIEI ÎN CONTEXTUL RELANSĂRII STRATEGIEI  DE LA LISABONA SIMONA STĂNESCU cest articol analizează termenul de inovaţie socială. Prima parte abordează inovaţia, comparativ cu descoperirea şi A invenţia. Cele trei concepte includ elemente de noutate, dar la niveluri diferite: descoperirea şi invenţia, la nivelul produselor finale, inovaţia la nivelul procesului. A doua parte trece în revistă abordarea inovaţiei în Uniunea Europeană şi în ţara noastră, în contextul implementării strategiei de la Lisabona. Comparativ cu statele membre, România prezintă decalaje în performanţele inovative în special în domeniile „crearea cunoaşterii” şi „proprietatea intelectuală”. Inovaţia socială este prezentată în legătură cu fazele dezvoltării sociale. În ultima parte sunt trecuţi în revistă factorii care pot stimula promovarea inovaţiei sociale. Cuvinte-cheie: inovaţie, descoperire, invenţie, Uniunea Europeană, inovaţie socială, dezvoltare socială. CLARIFICĂRI CONCEPTUALE: DESCOPERIRE, INVENŢIE, INOVAŢIE Semantica termenului inovaţie ne duce cu gândul la cel de descoperire şi la cel de invenţie. Ce înseamnă fiecare dintre aceşti termeni? Conform Dicţionarului explicativ al limbii române, a descoperi înseamnă „a găsi un lucru căutat, necunoscut sau ascuns, a afla sau a pătrunde o taină, un mister”. A inventa înseamnă „a crea, a născoci ceva nou care nu a existat până atunci, a imagina pentru prima dată; a face o descoperire tehnică”. A inova înseamnă „a face o schimbare, a introduce o noutate într-un domeniu, într-un sistem”. Inovaţie înseamnă „noutate, schimbare, prefacere”. Care este graniţa dintre descoperire, invenţie şi inovaţie? Ce demers creativ poate fi catalogat ca descoperire, ca invenţie sau ca inovaţie? Descoperirea presupune dezvăluirea unor elemente existente, dar necunoscute. Invenţia reprezintă crearea, realizarea în premieră a unui element nou. Polul Nord a fost descoperit şi nu inventat, după cum tubul cinescopic nu a fost descoperit, ci inventat. Adresa de contact a autorului: Simona Stănescu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: simona_vonica@yahoo.com. CALITATEA VIEŢII, XX, nr. 1–2, 2009, p. 19–27 20 SIMONA STĂNESCU 2 Cele trei concepte se întrepătrund. Descoperirile sunt punctele de plecare în demersul cunoaşterii. O descoperire nu este o invenţie sau o inovaţie, dar le poate favoriza. Un zăcământ de petrol este descoperit, dar forarea acestuia în vederea scoaterii la suprafaţă este bazată pe inventarea suportului tehnologic necesar. Utilizarea unei platforme petroliere reprezintă o inovaţie tehnologică. Majoritatea descoperirilor se fac aleator şi independent faţă de invenţii şi inovaţii. Descoperirile nu pot fi considerate inovaţii, dar unele descoperiri pot implica un demers inovativ. Descoperirea Americii de către Cristofor Columb a fost un demers inovativ în căutarea unui traseu mai scurt către Indii. Spre deosebire de descoperiri, invenţiile pornesc de la dorinţa inovatoare de a îmbunătăţi ceva. Invenţiile din domeniul comunicaţional sunt un bun exemplu în acest sens. Inovaţiile pornesc de la o descoperire sau o invenţie. Descoperirea unui virus este urmată de demersul inovator de producere a remediului medical de anihilare, al vaccinului. Inventarea laserului a condus la utilizarea potenţialului acestuia în numeroase domenii. Asistarea cu laser a operaţiilor reprezintă o inovaţie în domeniul medical. Aceasta nu înseamnă că toate inovaţiile includ descoperiri sau invenţii. Îmbunătăţirile tehnologice din industria automobilului reprezintă inovaţii, dar nu includ, de fiecare dată, invenţii. Utilizarea surselor alternative de energie sau reciclarea materialelor sunt direcţii inovative cu impact direct în protecţia mediului înconjurător. Unele invenţii pot fi considerate inovaţii. Inventarea laptop-ului poate fi considerată o inovaţie a inventării calculatorului. Similar, inventarea telefonului mobil poate fi considerată o inovaţie a inventării telefonului. Un element-cheie în recunoaşterea unei invenţii este înregistrarea rezultatelor. Fiecare ţară şi-a înfiinţat instituţiile abilitate în a recunoaşte invenţiile prin acordarea de brevete. În România, acestea sunt: Oficiul Român pentru Drepturile de Autor şi Oficiul de Stat pentru Invenţii şi Mărci. Apariţia instituţiilor autorizate a fost binevenită. Sunt celebre cazurile de disputare a inventării 12 sau inventarea becului. În zilele noastre, aceste aspecte sunt clarificate avionului prin reglementări de natură legislativă, atât la nivel naţional cât şi internaţional. Din punct de vedere legislativ, „un brevet poate fi acordat pentru orice invenţie având ca obiect un produs sau un procedeu, în toate domeniile tehnologice, cu condiţia ca aceasta să fie nouă, să implice o activitate inventivă, să fie susceptibilă de aplicare industrială” (Legea 203/ 2002 art. 7). Fără a face obiectul acestui articol, amintim dreptul de proprietate intelectuală şi copywrite-ul. Plăţile aferente drepturilor de autor determină încă multiple controverse. Difuzarea neautorizată a cópiilor creaţiilor muzicale, cinematografice, a cărţilor sau a licenţelor pentru utilizarea calculatorului este tot mai frecventă. Creşterea numărului lor este atât un indicator al popularităţii produselor, al nevoii de utilizare pe scală largă, cât şi un indicator al incapacităţii 1 Disputat de Traian Vuia (1906), fraţii Wright (1903) şi Paul Auge (1928). 2 Disputat de inventatorul rus A. N. Lodîghin şi de inventatorul american T. A. Edison. 3 ABORDAREA CONCEPTUALĂ A INOVAŢIEI 21 consumatorilor de a achiziţiona originalele. Confruntate cu aceste situaţii, firmele producătoare pot adopta soluţii diferite: fie continuarea comercializării, fie autorizarea cópiilor. Este salutabilă iniţiativa unor edituri de a oferi publicului larg formele on-line integrale sau parţiale ale unor publicaţii. INOVAŢIA LA NIVELUL UNIUNII EUROPENE Revizuirea şi relansarea strategiei de la Lisabona a accentuat rolul cunoaşterii şi al inovării (Implementing the Community Lisbon Programme: More Research and Innovation – Investing for Growth and Employment: a common approach, 2005) promovate în cadrul Zonei Europene de Cercetare şi Inovare. Statele membre au stabilit alocarea a 3% din PIB pentru cercetare şi dezvoltare. Printre politicile menite să stimuleze cercetarea şi inovarea se numără includerea acestora ca o prioritate în cadrul programelor naţionale de reformă. Instituţional, Comitetul de Cercetare Ştiinţifică şi Tehnică al UE reprezintă forumul care coordonează politicile naţionale în domeniul cercetării. În acelaşi timp, statele membre au adoptat Carta europeană a trendului în inovaţie şi sistemul de informare privind politicile de cercetare naţionale, care include European Innovation Scoreboard. Acesta reprezintă instrumentul metodologic de evaluare comparativă a performanţelor inovative naţionale. Domeniile luate în considerare sunt cunoaşterea, inovarea la nivelul firmelor, oferirea de noi produse şi servicii şi condiţiile structurale. Datele statistice utilizate provin atât din surse naţionale, Eurostat şi sondajul comunitar în domeniul inovării. Pentru perioada 2008–2010 este propusă o regândire metodologică, în vederea luării în considerare a noilor forme de inovaţie şi a îmbunătăţirii comparării ţărilor. Vor fi utilizaţi un număr de 29 de indicatori, grupaţi în trei categorii (Hollanders, van Cruysen, 2008). În funcţie de performanţele inovative din ultimii cinci ani au fost stabilite patru categorii de ţări: liderii inovaţiei, următorii în inovaţie, inovatorii moderaţi şi ţările care urmează să ajungă din urmă. Ultimul grup include ţara noastră, alături de Bulgaria, Croaţia, Grecia, Ungaria, Letonia, Lituania, Malta, Polonia, Portugalia şi Slovacia. Conform indexului inovativ, România era evaluată, în anul 2007, cu 0,18 faţă de media de 0,45 la nivelul UE, reprezentând cea mai mică valoare dintre statele membre („PRO INNO Europe paper”, 2008). Performanţa inovativă este urmărită pe dimensiunile: motoarele inovaţiei, crearea cunoaşterii, inovaţia şi antreprenoriatul, aplicaţiile şi proprietatea intelectuală. Analizând fiecare dintre aceste dimensiuni, ţara noastră înregistra cea mai bună valoare pentru dimensiunea aplicaţii, care măsoară performanţa în muncă şi afaceri. Performanţa inovativă a României pe această dimensiune este superioară celor înregistrate de Olanda, Spania, Polonia, Bulgaria, Norvegia, Croaţia, Portugalia, Grecia, Lituania, Cipru şi Letonia. În ceea ce priveşte dimensiunea motoarele inovaţiei, care măsoară condiţiile structurale cerute pentru potenţialul inovator, ţara noastră are o valoare 22 SIMONA STĂNESCU 4 mai bună decât Portugalia şi Malta. În cazul dimensiunii inovaţie şi antreprenoriat, care măsoară eforturile firmelor pentru inovare, ţara noastră este doar înaintea Slovaciei. România înregistra cele mai scăzute valori din grupă pentru dimensiunile crearea cunoaşterii, care măsoară investiţiile în activităţile de cercetare şi dezvoltare şi proprietate intelectuală, care este orientată spre 3 rezultatele atinse cu succes în cunoaştere . Ca recunoaştere a importanţei pe care o joacă inovaţia, anul 2009 a fost desemnat de către Comisia Europeană ca „Anul european al inovării şi 4 „o iniţiativă interdisciplinară care acoperă nu numai domeniile creativităţii” educaţiei şi ale culturii, ci şi alte domenii, precum întreprinderile, media, 5 cercetarea, politica socială şi regională şi dezvoltarea rurală” . Din punct de vedere instituţional, proaspăt înfiinţatul Institut European de Inovaţie şi Tehnologie, cu sediul la Budapesta, va oferi un cadru propice colaborării între educaţie, cercetare şi mediul de afaceri, în vederea soluţionării optime a provocărilor actuale. Fondurile europene destinate cercetării vor fi gestionate de acest institut. Din acest motiv a fost criticată înfiinţarea unei astfel de structuri considerate birocratice şi, posibil, părtinitoare vizavi de gestionarea fondurilor către instituţiile de cercetare din statele membre. Printre instrumentele financiare destinate promovării inovaţiei amintim Fondul Social European. În cadrul „Articolului 6” sunt finanţate acţiuni inovatoare orientate spre crearea unui dialog între politică şi practică. Acestea includ proiecte- pilot, studii, schimburi de experienţă şi activităţi de informare. Pentru a nu încorseta aria proiectelor care să promoveze inovaţia, nu s-au stabilit definiţii 6 rigide, ci direcţii specifice de acţiune . Teme finanţate prin Articolul 6 al Fondului Social European Perioada Direcţii de acţiune Proiecte inovatoare în contextul dialogului social. 1994–1999 Abordări inovative ale ocupării forţei de muncă, creării şi pregătirii vocaţionale. Iniţiativa informării regionale a societăţii. Adaptarea la noua economie, în contextul dialogului social. Strategii locale în domeniul ocupării forţei de muncă şi inovaţie. 2000–2006 Abordări inovative ale managementului schimbării. Transferul şi diseminarea inovaţiei din cadrul proiectelor Articolului 6 finanţate prin FSE. Sursa: http://ec.europa.eu/employment_social/esf/index_en.htm. 3 Idem p. 11. 4 Anul Educaţiei prin Sport (2004), Anul European al Cetăţeniei prin Educaţie (2005), Anul European al Mobilităţii Lucrătorilor (2006), Anul European al Egalităţii de Şanse pentru Toţi (2008), Anul European al Dialogului Intercultural (2008), Anul European de Combatere a Sărăciei şi a Excluderii Sociale (2010). 5 http://create2009.europa.eu/. 6 *** Innovation through the European Social Fund, 2004, p. 7–8. 5 ABORDAREA CONCEPTUALĂ A INOVAŢIEI 23 7 În ţara noastră, Planul Naţional de Cercetare, Dezvoltare şi Inovare include între obiective creşterea competitivităţii economiei româneşti prin inovare. Programul Inovare urmăreşte: „creşterea capacităţii de inovare, dezvoltare tehnologică şi asimilare în producţie a rezultatelor cercetării, în vederea îmbunătăţirii competitivităţii economiei naţionale şi a creşterii calităţii vieţii”. Conform strategiei naţionale CDI 2007–2013, Guvernul României va susţine inovaţia din mediul privat, cercetarea publică şi dialogul dintre acestea atât în direcţia stabilirii unor direcţii comune de interes, cât şi a cofinanţării. Urmează să fie organizate o serie de organisme cu responsabilităţi în monitorizarea implementării strategiei: Consiliul Cercetării Ştiinţifice din România, Consiliul pentru Dezvoltare 8 Tehnologică din România şi Consiliul pentru Inovare din România . INOVAŢIA SOCIALĂ Atunci când ne referim la inovaţie, primul domeniu la care ne gândim este cel tehnic. De-a lungul timpului, conceptul de inovaţie aproape că s-a banalizat prin frecvenţa utilizării, fiind folosit şi ca sinonim cu inovaţia tehnologică. În ultimele decenii, termenul de inovaţie a început să fie utilizat şi în cadrul domeniului social. Plecând de la premisa că inovaţia prezintă sensuri comune, indiferent de domeniu, propunem o analiză a conotaţiilor specifice domeniului social. După cum am arătat în prima parte, inovaţia implică noutatea la nivelul procesului. Aşadar, conceptul de inovaţie socială păstrează ideea generală de îmbunătăţire a situaţiei printr-o alocare structural nouă a resurselor disponibile. Dacă în alte domenii, produsele obţinute prin inovaţie sunt mai uşor cuantificabile, în cazul inovaţiei sociale, rezultatele sunt mai difuze, acestea contribuind la îmbunătăţirea scopului politicii sociale prin creşterea calităţii vieţii sau prin rezolvarea unei probleme sociale. Inovaţia în politica socială implică un demers care să conducă la îmbunătăţirea acesteia. Politica socială reprezintă o „sferă largă de activităţi care au ca obiectiv modificarea într-un sens specificat a caracteristicilor vieţii sociale ale unei colectivităţi” (Zamfir, 1997, 12). „Obiectivele politicii sociale, adică obiectivele sociale, vizează protecţia socială a diferitelor categorii sociale, bunăstarea individuală şi colectivă” (Pop, 2007, 447). Conceptul de inovaţie socială este legat de cel de dezvoltare socială, definită ca „orientarea unei ţări/ regiuni/ comunităţi/ instituţii spre realizarea unei stări dezirabile, stabilite ca obiectiv, printr-un proces planificat în timp, realizat printr- un set de acţiuni conjugate” (Zamfir, 2006, 11). Derularea acestor acţiuni implică un proces de inovaţie socială. Proiectarea dezvoltării sociale implică următoarele faze: identificarea şi diagnoza problemelor sociale, stabilirea priorităţilor şi adoptarea obiectivelor de dezvoltare, identificarea soluţiilor alternative şi alegerea 7 Guvernul României, Ministerul Educaţiei şi Cercetării, Autoritatea Naţională pentru Cercetare Ştiinţifică, Planul Naţional de Cercetare, Dezvoltare şi Inovare 2007–2013. 8 Strategia naţională în domeniul cercetării, dezvoltării şi inovării 2007–2013. 24 SIMONA STĂNESCU 6 strategiei, elaborarea planului de acţiune, implementarea, monitorizarea, evaluarea şi faza de feed-back şi corecţie (Zamfir şi alţii, 2007, 9). Analizând fazele prin prisma inovaţiei sociale, putem afirma că aceasta este prezentă în special în etapa de identificare a soluţiilor alternative şi alegerea strategiei şi în etapa elaborării planului de acţiune. Un element-cheie este strategia de dezvoltare socială. O viziune socială integratoare, în acest sens, reprezintă un context favorabil diseminării ideilor inovatoare în domeniul social. Elementele inovaţiei sociale sunt: problema nesoluţionată, soluţia nouă, asimilarea în practica colectivă şi schimbarea produsă prin asimilarea inovaţiei (Zamfir, 2009, 2). Inovaţia socială se realizează în legătură cu proiectarea socială, evaluarea şi monitorizarea. Nu orice demers din sfera socială poate fi considerat inovaţie socială. Implementarea eficientă a unor măsuri sociale poate reprezenta, pur şi simplu, demersul specific derulării unui plan de acţiune definit. Asigurarea rapidă a suportului necesar supravieţuirii unor comunităţi afectate de inundaţii nu reprezintă inovaţie socială. Administraţiile publice locale sunt cele care trebuie să găsească soluţii concrete pentru diversele probleme cu care se confruntă. Reprezentanţii administraţiei publice trebuie să identifice şi să implementeze soluţiile optime, ţinând cont de obiective şi resursele existente. Totuşi, eforturile lor nu pot fi considerate inovaţie socială. Asigurarea accesului la educaţie reprezintă un element important în construirea unui context favorabil promovării inovaţiei sociale. La ce niveluri se produce inovaţia în politica socială? Pot fi identificate cel puţin două niveluri la care se produce inovaţia, la nivelul politicii sociale: elaborarea politicii sociale şi domeniile de furnizare a politicii sociale. FACTORII CARE STIMULEAZĂ/ BLOCHEAZĂ INOVAŢIA SOCIALĂ Printre factorii care stimulează inovaţia socială amintim, în primul rând, profilul societăţii. Este mai probabil ca inovaţia socială să se producă într-o societate modernă, deschisă noului, preocupată de perfecţionare. Interesul acordat de societate domeniului social şi, indirect, rezultatelor acestuia reprezintă un alt factor important. Inovaţia socială este cu precădere propagată într-o societate în care rezultatele ştiinţifice sunt apreciate pe scală largă, faţă de o societate în care acestea nu sunt luate în considerare. Un factor decisiv este credibilitatea comunităţii ştiinţifice, câştigată în timp. Aplicabilitatea rezultatelor obţinute de comunitatea ştiinţifică poate reprezenta un atuu pentru continuarea eforturilor de inovare la nivel social. În ţara noastră, promovarea 9 . politicilor de cercetare şi inovare nu reprezintă o prioritate 9 La întrebarea: „După integrarea în UE, România trebuie să facă eforturi pentru a ajunge la nivelul de dezvoltare al celorlalte ţări membre. Dacă aţi avea putere de decizie, care ar fi cele mai importante direcţii de acţiune în perioada imediat următoare?”, 4% au răspuns Promovarea politicilor de cercetare şi inovare (Barometrul integrării europene, 2007). 7 ABORDAREA CONCEPTUALĂ A INOVAŢIEI 25 Climatul favorabil dialogului intersectorial poate stimula inovaţia socială. Transferul cu succes al rezultatelor ştiinţifice în alte domenii poate legitima dialogul dintre domeniul academic şi cel de afaceri. Atragerea investiţiilor private în domeniul social poate îmbunătăţi anumite servicii oferite populaţiei. Responsabilitatea socială a corporaţiilor implică desfăşurarea unor „acţiuni la care nu sunt obligate prin lege” pentru că „au resurse financiare pentru a dezvolta programe sociale” (Scutaru, 2007, 506). Inovaţia socială implică o bună cunoaştere a contextului instituţional, comunitar şi, nu în ultimul rând, cultural. Implementarea proiectelor de combatere a violenţei domestice vor avea un profil diferit în culturi care blamează acest lucru, faţă de cele care îl privesc ca un fapt normal al vieţii de zi cu zi. Pe lângă identificarea tuturor actorilor implicaţi, a responsabilităţilor şi atribuţiilor care le revin, cunoaşterea contextului presupune explorarea efectelor pe care le-au avut, în acel context, activităţi similare. De exemplu, în proiectele comunitare finanţate de Fondul Român de Dezvoltare, construirea cu participare locală a unui nou pod are mari şanse de reuşită într-o localitate în care au fost derulate proiecte similare. Inovaţia socială include evaluarea acţiunilor care urmează să fie întreprinse în domeniul social. Implementarea cu succes a intervenţiilor sociale trebuie să ia în considerare evaluarea anticipativă a posibilelor efecte adverse. De exemplu, acordarea unor beneficii universaliste în vederea creşterii şi îngrijirii copilului a urmărit promovarea natalităţii. Deoarece plafonul oferit este, în unele cazuri, mai mare decât salariul obţinut prin venituri salariale, un prim efect a fost creşterea natalităţii în segmentele sărace ale populaţiei. Indirect, aceşti copii prezintă risc mai mare de exluziune socială, deoarece familiile cu mai mulţi copii reprezintă un grup vulnerabil. Un alt exemplu este reprezentat de politica natalistă agresivă promovată în perioada comunistă. Odată cu aprobarea Decretului 770 din 1966, cu câteva excepţii, avorturile au fost interzise în România. Acestei decizii nu i-au urmat măsuri de întâmpinare în domeniul medical, astfel încât explozia de nou 10 născuţi şi mame a pus spitalele în dificultate . Supraaglomerarea secţiilor de maternitate a condus la scăderea nivelului de igienă şi indirect răspândirea unor boli. Alte efecte au fost creşterea mortalităţii materne şi a numărului de copii abandonaţi. CONCLUZII Implementarea Strategiei de la Lisabona, conţinând dezideratul Uniunii Europene de a deveni cea mai competitivă economie până în 2010, a adus în prim plan problematica inovaţiei. În vederea stimulării inovaţiei au fost create pârghii instituţionale şi au fost puse la dispoziţie o serie de instrumente financiare. 10 Ghebrea, G., Regim social-politic şi viaţa privată (familia şi politica familială în România) http://ebooks.unibuc.ro/StiintePOL/ralu/3-2-2.htm. 26 SIMONA STĂNESCU 8 Conform indicatorilor specifici folosiţi pentru evaluarea performanţelor inovaţiei, la nivelul anului 2007, ţara noastră prezenta cea mai mică valoare a performanţelor inovative, comparativ cu statele membre. Din acest motiv, se impune identificarea modalităţilor de reducere a acestui decalaj. Ţara noastră a adoptat o serie de documente strategice. Pentru reuşita implementării lor, se impune consolidarea unui climat favorabil inovării, în special prin îmbunătăţirea dialogului dintre mediul academic şi cel de afaceri, promovarea inovării şi aplicarea rezultatelor inovării. Creşterea vizibilităţii institutelor de cercetare, printr-o mai bună diseminare a rezultatelor obţinute în cercetare, ar conduce la o implicare mai activă în domeniile acestora de competenţă. Atât descoperirile cât şi invenţiile şi inovaţiile includ elemente de noutate. În cazul descoperirilor şi al invenţiilor, noutatea este la nivelul produselor finale. În cazul inovaţiei, elementul de noutate este reprezentat la nivel procesual, de modul în care sunt combinate resursele, ideile sau conceptele, în vederea îmbunătăţirii produsului iniţial sau a situaţiei iniţiale. Inovaţia socială este strâns legată de dezvoltarea socială şi presupune punerea în practica a unor noi modele, relaţii, idei, soluţii care să răspundă oportun nevoilor sociale. Elementul de noutate constă în modul de alocare a resurselor existente pentru producerea schimbării. Inovaţia socială este favorizată de un context deschis noului, transferului de cunoştinţe, comunicării şi consultării permanente a actorilor interesaţi şi interesanţi, în procesul de îmbunătăţire a măsurilor sociale. Inovaţia socială contribuie la atingerea obiectivelor sociale. BIBLIOGRAFIE 1. Ghebrea, G., Regim social-politic şi viaţa privată (familia şi politica familială în România), http://ebooks.unibuc.ro/ŞtiintePOL/ralu/3-2-2.htm. 2. Hollanders, H., van Cruysen, A., Rethinking the European Innovation Scoreboard – a new methodology for 2008–2010, 2008. 3. Pop, L., Politici sociale, în Zamfir, C., Stănescu, S. (coord.), Enciclopedia dezvoltării sociale, Iaşi, Editura Polirom, 2007. 4. Scutaru, C., Responsabilitatea socială a corporaţiilor, în Zamfir, C., Stănescu, S. (coord.), Enciclopedia dezvoltării sociale, Iaşi, Editura Polirom, 2007 5. Zamfir, C., Inovaţia socială: context şi tematică, revista on-line „Inovaţia socială”, nr. 1, 2009. 6. Zamfir, C. şi alţii, Proiectarea dezvoltării sociale. Ghid metodologic, Bucureşti, Institutul de Cercetare a Calităţii Vieţii, Facultatea de Sociologie şi Asistenţă Socială, Universitatea din Bucureşti, Institutul Social Român, 2007. 7. Zamfir, C., Dezvoltarea socială: câteva elemente teoretice, în Zamfir C. şi Stoica L., O nouă provocare: dezvoltarea socială, Iaşi, Editura Polirom, 2006. 8. Zamfir, E., Statul bunăstării, în Zamfir C., şi Zamfir, E. (coord.), Politici sociale: România în context european, Bucureşti, Editura Alternative, 1997. 9. *** Barometrul integrării europene – resurse sociale ale integrării europene, Metro Media Transilvania pentru Agenţia de Strategii Guvernamentale, 2007 http://www.publicinfo.ro/pagini/sondaje- de-opinie.php. 10. *** Commission of the European Communities, Implementing the Community Lisbon Programme: More Research and Innovation – Investing for Growth and Employment: a common 9 ABORDAREA CONCEPTUALĂ A INOVAŢIEI 27 approach, (Commnication from the Commission to the Council, the European Parliament, the European Economic and Social Committee and the Committee of the Regions), 2005. 11. *** European innovation scoreboard 2007, comparative analysis of innovation performance, „PRO INNO Europe paper”, nr. 6, 2008. 12. *** Guvernul României, Ministerul Educaţiei şi Cercetării, Autoritatea Naţională pentru Cercetare Ştiinţifică, Planul Naţional de Cercetare, Dezvoltare şi Inovare 2007–2013. 13. *** Innovation through the European Social Fund, 2004. 14. *** Legea nr. 203/2002 pentru modificarea şi completarea Legii nr. 61/1991 privind brevetele de invenţie. 15. *** Strategia naţională din 28 februarie 2007 în domeniul cercetării, dezvoltării şi inovării pentru perioada 2007–2013. 16. *** Strategia naţională în domeniul proprietăţii intelectuale (2003–2007), disponibilă la http://www.osim.ro/strategia.htm. 17. http://create2009.europa.eu/. 18. http://ec.europa.eu/eit. 19. http:/www.osim.ro. 20. http://www.proinno-europe.eu. his article analyses the concept of social innovation. The first part approaches innovation in comparison with discovery and T invention. The idea of new is included in all three concepts, only at different levels: at the output level, in the case of both discovery and invention, and at the process level, in the case of innovation. The second part overviews innovation within European Union and in our country, in the framework of implementing the Lisbon’s strategy. In comparison with other Member States, Romania’s innovative performance are the lowest, especially as regards knowledge, creation and intellectual property rights. Social innovation is presented in correlation with social development. The last part overviews factors that could stimulate social innovation. Keywords: innovation, discover, invention, European Union, social innovation, social development. 